Biles hou duim vas vir Tokio-Spele | Netwerk24
01 Junie 2020 09:10
Simone Biles oefen reeds hard om haar staal by volgende jaar se Olimpiese Spele te wys. Foto: Getty Images
“Ek bid vir die beste en hoop dit gaan voort – weens selfsugtige redes, natuurlik – maar ook vir al die atlete oor die hele wêreld wat hard werk om dié droom te verwesenlik,” sê die 23-jarige Amerikaner.
“Maar dan weer, ’n mens weet nooit. As almal se gesondheid in gevaar is, moet ons dit uit die aard van die saak nie doen nie.”
John Coates, ’n senior internasionale Olimpiese beampte, het verlede week gesê die organiseerders sal groot probleme moet oorkom as hulle volgende jaar die Spele wil aanbied.
Die organiseerders is ook onder druk van Japan se eerste minister, Sjinzo Abe, wat gesê het die byeenkoms kan nie langer as volgende jaar uitgestel word nie.
Ek het gewonder of ek nog ’n jaar sou kon wag. Ek word ouer. Sal ek steeds my beste kan lewer?
Thomas Bach, president van die Internasionale Olimpiese Komitee (IOK), het ook reeds gesê die Tokio-Spele sal geskrap word as dit nie volgende jaar kan plaasvind nie.
Biles, die mees bekroonde gimnas in wêreldkampioenskap-geskiedenis, sê sy het verlede week weer in die gimnasium begin oefen.
Sy sê die uitstel van die Spele en die inperkings weens die Covid-19-pandemie was “moeilik om te verwerk” en dat dit “onwerklik” gevoel het.
“Dit was moeilik, maar omdat die hele wêreld daardeur geraak is, het jy nie alleen gevoel nie,” sê sy.
Biles, wat in 2016 vier goue medaljes by die Spele in Rio de Janeiro gewen het, sê sy moes ook haar eie onsekerhede oorkom.
“Ek het gewonder of ek nog ’n jaar sou kon wag. Ek word ouer. Sal ek steeds my beste kan lewer? Maar ek weet my afrigters sal sorg dat ek op my beste is,” sê sy. – Reuters
Meer oor: Olimpiese Spele | Gimnastiek | Simone Biles | Covid-19
Ons is nie soos ander sporte, sê gimnastiek
Gimnastiek se SOS ‘ter wille van ons kinders’